
Mechanikai modell definiálása és validálása additívan gyártott Ti6Al4V próbatest maradó feszültségeinek meghatározására

Kulcsszavak: Additív gyártás, anyagvizsgálat, SLM, maradó feszültség
Az additív gyártás napjaink egyik leggyorsabban terjedő gyártási technológiája,
köszönhetően számos előnyének. A tömegcsökkentés, gyors protípusgyártás, kevesebb
szerelés, generatív tervezés és különleges ötvözetek alkalmazhatósága miatt egyre több
iparág számára kecsegtetőnek tűnik a technológia. Sok pozitívuma ellenére azonban
néhány limitáló tényezővel is rendelkezik. Ezek közé tartozik a maradó feszültség is, amely
hatással van az alkatrész mechanikai tulajdonságaira és annak felhasználhatóságára.

A dolgozatban SLM (Selective Laser Melting) technikával gyártott Ti6Al4V
próbatestek vizsgálatával foglalkozunk. Ezen technológia során fémpor rétegek egymás
fölé terítése, a szemcsék megolvasztása és egymáshoz hegedése történik. A lokalizált
hőhatás és gyors hűlés hatására maradó feszültség lesz a legyártott munkadarabban. Ezen
feszültségek következtében már a gyártás során problémák merülhetnek fel, a darabok
felszakadhatnak, leválások jönnek létre. Ezen kívül támaszok használata szükséges sok
esetben, amelyek eltávolítása további feszültségekkel jár. Ezek a feszültségek
megközelíthetik, akár meg is haladhatják a folyáshatárt, aminek következtében a kész test
deformálódik, esetleg megreped. Ezért érdemes ezzel a témával foglalkozni, hogy a
selejtgyártás mértéke csökkenjen. Ezen kívül a maradó feszültségek a mechanikai
tulajdonságokat is kedvezőtlenül befolyásolják, például csökkentik a kifáradási határt.
Ezen téma kutatásával új területek nyílhatnak meg az additív gyártás számára.

A dolgozatban egy maradó feszültség vizsgálatára elfogadott próbatestet (cantilever)
vizsgálunk, melyet a saját céljainknak megfelelően módosítottunk. Ezen próbatest támaszai
részben le lettek vágva a talapzatról, ami következtében a konzol maradó alakváltozást
szenvedett. A deformáció mértékéből mechanikai modell és grafikus illesztés segítségével
számítjuk a maradó feszültséget. Ezen kívül szimuláció segítségével is meghatározzuk a
maradó feszültséget, és összehasonlítjuk a kapott értékeket.



